Polisie merk talle name op soeklysie afArgieffoto: SAPD Talle verdagtes op die polisie in Polokwane se lys van mees gesoekte misdadigers is in hegtenis geneem, het die polisie in Limpopo Dinsdag gesê. Kol. Moatshe Ngoepe, Limpopo-polisiewoordvoerder, sê die verdagtes is aangekeer vir verskeie misdade soos verkragting, sakerooftogte en die besit van ongelisensieerde vuurwapens en ammunisie. Vier van die verdagtes is in hegtenis geneem tydens ŉ gesamentlike optrede in die polisiegroeperings Seshego, Mahwelereng, Polokwane en Mankweng, het Ngoepe gesê. “Nadat die gemeenskap die polisie ŉ wenk gegee het, het beamptes wat aan die operasie deelgeneem het, flink toegeslaan op die vermeende misdadigers in hul wegkruipplekke op verskeie plekke om Polokwane.” ŉ Verdagte (25) is in Spokpark in hegtenis geneem in verband met ŉ roof op 22 September vanjaar toe hy glo ŉ man van kontant beroof het nadat hulle mekaar langs die pad ontmoet het. Hy word ook met nog ŉ saak verbind en ŉ dagvaarding vir sy inhegtenisneming is uitgereik nadat hy nie in die hof op twee aanklagte van verkragting verskyn het nie, sê Ngoepe. Beamptes het ook ŉ 53-jarige man in hegtenis geneem in verband met ŉ rooftog by ŉ sakeonderneming in Mokopane in 2017. Daar was blykbaar nog drie gewapende mans wat ŉ wag oorval het wat die perseel opgepas het. Die rowers het die slagoffer vasgebind en toe die hoofdeur oopgebreek en met sigarette, lugtydbewyse en ŉ onbekende kontantbedrag weggekom. ŉ Ander verdagte is ook in Mokopane vir die besit van ŉ ongelisensieerde vuurwapen en ammunisie aangekeer. Hy word verbind met twee gevalle waar motors gesteel is in onderskeidelik Polokwane en Mankweng, asook ŉ poging tot moord in die Matlala-polisiëringsgebied.